b'\n_START_ARTICLE_\nK\xc3\xb5rkja-roolind\n_START_SECTION_\nLevila\n_START_PARAGRAPH_\nK\xc3\xb5rkja-roolind pesitseb enamikus Euroopas, ka L\xc3\xa4\xc3\xa4ne- ja Kesk-Aasias, samuti L\xc3\xa4\xc3\xa4ne-Siberis. Ta talvitub Ida- ja Kesk-Aafrikas. Eestis on ta arvukas: pesitsusaegset arvukust hinnatakse 150 000\xe2\x80\x93250 000 paarile .\n_START_SECTION_\nV\xc3\xa4limus\n_START_PARAGRAPH_\nK\xc3\xb5rkja-roolind on v\xc3\xa4ike kirju lind. Tema \xc3\xbclapool on pruunikas mustpruunide pikilaikudega, mis kaovad nimmepiirkonnas. Keha alapool on savikollane, k\xc3\xbcljed on tumedamad. Lagipeal koonduvad mustad t\xc3\xa4hnid tavaliselt neljaks pikitriibuks. Linnu tunnuseks on silma kohal nokast kuklani kulgev pikk ja lai ookriv\xc3\xa4rvi kulmutriip. Hoo- ja t\xc3\xbc\xc3\xbcrsuled on pruunid, aga nende tipp on hallikas ja v\xc3\xa4lislaba \xc3\xa4\xc3\xa4ris punakaspruun._NEWLINE_Linnu \xc3\xbcldpikkus on 13 cm v\xc3\xb5i 15 cm. Tema tiiva pikkus on umbes 7 cm ja kaal 11\xe2\x80\x9315 g. Isaseid linde on emastest v\xc3\xa4ga keeruline eristada.\n_START_SECTION_\nEluviis\n_START_PARAGRAPH_\nK\xc3\xb5rkja-roolind on insektivoor ehk toitub putukatest, harvem s\xc3\xb6\xc3\xb6b marju ja muud._NEWLINE_Pesapaika ilmub k\xc3\xb5rkja-roolind \xc3\xbcsna hilja, levila keskosas alles mais. T\xc3\xa4nu oma peidulisele eluviisile torkavad nad harva silma. Neid v\xc3\xb5ib suvel kohata seal, kus pilliroo- ja hundipajutihnikud vee l\xc3\xa4heduses laiuvad._NEWLINE_Nende kohalviibimise reedab isaslindude laul, mida v\xc3\xb5ib kuulda kogu \xc3\xb6\xc3\xb6p\xc3\xa4ev l\xc3\xa4bi, aga eriti intensiivselt laulavad linnud koidikul. Laul on meloodiline ning sisaldab palju mitmekesiseid kriiksuvaid ja k\xc3\xa4\xc3\xa4ksuvaid helisid ja vilesid, mis on osalt v\xc3\xb5etud teiste lindude laulust._NEWLINE_K\xc3\xb5rkja-roolind ehitab pesa tavaliselt vee l\xc3\xa4hedale ja vahel koguni otse vee kohale. Pesa asetseb rohttaimede varte v\xc3\xb5i p\xc3\xb5\xc3\xb5saokste vahel maapinna l\xc3\xa4hedal, aga kui vee kohal, siis natuke k\xc3\xb5rgemal.'